недискриминационен начин и неутрален по отношение на конкуренцията начин, и които не са по-обременяващи от необходимото за вида универсална услуга, определена от страната.
 Член 112
 Лицензи
 1. Три години след влизането в сила на настоящото споразумение може да се изисква лиценз само за услугите, които попадат в обхвата на определението за универсална услуга.
 2. Когато се изисква лиценз, се оповестява следното:
 а)
 всички критерии за издаване на лиценз и срокът, който обикновено е необходим за постигане на решение относно дадено заявление за лиценз; и
 б)
 условията за издаване на такива лицензи.
 3. Причините за отказ за издаване на лиценз се съобщават на заявителя при поискване, а всяка страна създава процедура за обжалване посредством независим орган. Процедурата е прозрачна, недискриминационна и основана на обективни критерии.
 Член 113
 Независимост на регулаторния орган
 Регулаторният орган е юридически самостоятелен и не е подотчетен на който и да е доставчик на пощенски и куриерски услуги. Решенията на регулаторния орган и използваните от него процедури са безпристрастни по отношение на всички участници на пазара.
 Член 114
 Регулаторно сближаване
 1. Страните признават значението на сближаването на съществуващото законодателство на Украйна с това на Европейския съюз. Украйна гарантира, че действащите ѝ закони и бъдещото ѝ законодателство постепенно ще бъдат приведени в съответствие с достиженията на правото на ЕС.
 2. Такова сближаване ще започне на датата на подписване на настоящото споразумение и постепенно ще обхване всички елементи на достиженията на правото на ЕС, посочени в приложение XVII към настоящото споразумение.
 Подраздел 5
 Електронни съобщения
 Член 115
 Приложно поле и определения
 1. В настоящия подраздел са посочени принципите на регулаторната уредба за всички услуги в сектора на електронните съобщения, либерализирани по силата на раздели 2, 3, и 4 от настоящата глава, с изключение на разпръскването на радио- и телевизионен сигнал.
 2. За целите на настоящия подраздел и раздели 2, 3 и 4 от настоящата глава:
 а)
 „електронни съобщителни услуги“ означава всички услуги, които се състоят в предаването и приемането на електромагнитни сигнали и които обикновено се предоставят срещу възнаграждение, с изключение на разпръскването на радио- и телевизионен сигнал, което не включва стопанската дейност, изразяваща се в предоставяне на съдържание, за преноса на което са необходими далекосъобщителни средства. Разпръскването на радио- и телевизионен сигнал се определя като непрекъсната предавателна верига, необходима за разпространение на сигналите на радио- и телевизионните програми сред обществеността, но не включва взаимодействие между операторите;
 б)
 „обществена съобщителна мрежа“ означава електронна съобщителна мрежа, използвана изцяло или главно за предоставяне на обществено достъпни електронни съобщителни услуги;
 в)
 „електронна съобщителна мрежа“ означава преносни системи и, когато е приложимо, комутационно или маршрутизиращо оборудване и други ресурси, които позволяват преноса на сигнали посредством проводници, радио, оптични или други електромагнитни способи, включително спътникови мрежи, фиксирани (с комутиране на канали и пакети, включително Интернет) и мобилни наземни мрежи и електропроводни системи, доколкото са използвани за пренос на сигнали, мрежи, използвани за радио- и телевизионно разпръскване, кабелни телевизионни мрежи, независимо от типа на пренасяната информация;
 г)
 „регулаторен орган“ в сектора на електронните съобщения е орган или органи, натоварен(и) с регулирането на електронните съобщения, посочени в